CELEX: 52015PC0558
Language: sk
Date: 2015-11-10
Title: Návrh VYKONÁVACIE ROZHODNUTIE RADY, ktorým sa Litovskej republike povoľuje predĺžiť uplatňovanie opatrenia odchyľujúceho sa od článku 193 smernice Rady 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli10. 11. 2015
            COM(2015) 558 final
            2015/0258(NLE)
            Návrh
            VYKONÁVACIE ROZHODNUTIE RADY,
            ktorým sa Litovskej republike povoľuje predĺžiť uplatňovanie opatrenia odchyľujúceho sa od článku 193 smernice Rady 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Podľa článku 395 smernice Rady 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) môže Rada, ktorá koná jednomyseľne na návrh Komisie, povoliť ktorémukoľvek členskému štátu uplatňovať osobitné opatrenia odchyľujúce sa od ustanovení uvedenej smernice s cieľom zjednodušiť postup výberu dane alebo zabrániť určitým druhom daňových únikov alebo vyhýbaniu sa daňovým povinnostiam.
            
            
               Listom, ktorý Komisia zaevidovala 1. apríla 2015, Litovská republika (ďalej len „Litva“) požiadala o povolenie naďalej uplatňovať opatrenie odchyľujúce sa od článku 193 smernice o DPH. O žiadosti predloženej Litvou Komisia v súlade s článkom 395 ods. 2 smernice o DPH informovala ostatné členské štáty listom z 18. mája 2015. Listom z 20. mája 2015 Komisia oznámila Litve, že má všetky informácie, ktoré považuje za potrebné na posúdenie danej žiadosti.
            
            
               Litovská vláda žiada o predĺženie platnosti v súčasnosti uplatňovaného mechanizmu prenesenia daňovej povinnosti, pokiaľ ide o dodávky dreva a dodávky tovaru a poskytovanie služieb zdaniteľnými osobami, ktoré sú v konkurznom konaní alebo reštrukturalizačnom konaní pod súdnym dohľadom.
            
            
               Pokiaľ ide o dodávky dreva, Litva čelila tomu, že značný počet obchodníkov si neplnilo svoje povinnosti. Podniky pôsobiace v tomto odvetví sú často malí ďalší predajcovia a sprostredkovatelia, ktorí často zaniknú bez toho, aby odviedli daňovým úradom daň, ktorú vyfakturovali za svoje dodávky, pričom svojim zákazníkom nechajú vystavenú platnú faktúru, ktorá ich oprávňuje na odpočet DPH.
            
            
               Zdaniteľné osoby, ktoré sú v konkurznom konaní alebo reštrukturalizačnom konaní pod súdnym dohľadom, často DPH, ktorú im zákazníci zaplatili, neodviedli daňovým úradom. Avšak nákupca, ako obchodník plniaci si svoje povinnosti, si stále môže odpočítať DPH, ktorá mu bola vyfakturovaná.
            
            
               Odchylne od všeobecného pravidla stanoveného v článku 193 smernice o DPH na základe mechanizmu prenesenia daňovej povinnosti sa povinnosť zaplatiť DPH v prípade domácich transakcií prenáša na zákazníka.
            
            
               Toto odchyľujúce sa opatrenie bolo pôvodne udelené rozhodnutím Rady 2006/388/ES z 15. mája 2006
                  2
               , ktoré zahŕňalo aj dodávky železného odpadu a šrotu a poskytovanie konštrukčných prác. Uplatňovanie tohto odchyľujúceho sa opatrenia na dodávky dreva a dodávky tovaru a poskytovanie služieb zdaniteľnými osobami, ktoré sú v konkurznom konaní alebo reštrukturalizačnom konaní pod súdnym dohľadom, sa predĺžilo vykonávacím rozhodnutím Rady 2010/99/EÚ zo 16. februára 2010
                  3
               . Posledné predĺženie platnosti tohto odchyľujúceho sa opatrenia bolo udelené vykonávacím rozhodnutím 2012/704/EÚ z 13. novembra 2012
                  4
               .
            
            
               Zo správy, ktorú predložili litovské daňové orgány spolu so žiadosťou o možnosť ďalšieho uplatňovania odchyľujúceho sa opatrenia, Komisia usudzuje, že situácia, na ktorej sa zakladala pôvodná odchýlka, naďalej pretrváva. Litva tvrdí, že závery daňových vyšetrovaní preukázali účinnosť odchýlky tak v prípade dodávok dreva, ako aj dodávok tovaru a poskytovania služieb zdaniteľnými osobami, ktoré sú v konkurznom konaní alebo reštrukturalizačnom konaní pod súdnym dohľadom.
            
            
               V týchto konkrétnych prípadoch sa mechanizmom prenesenia daňovej povinnosti prenáša povinnosť zaplatiť DPH, ako aj zodpovedajúce povinnosti, z menších alebo menej spoľahlivých zdaniteľných dodávateľov na väčších a spoľahlivejších zdaniteľných zákazníkov. Napomáha to daňové orgány, ktoré čelia ťažkostiam s výberom DPH v týchto konkrétnych sektoroch.
            
            
               Odchýlka by sa preto mala udeliť na ďalšie obmedzené obdobie.
            
            
               •Súlad s existujúcimi ustanoveniami v danej oblasti politiky
            
            
               
                  Podobné odchýlky v súvislosti s článkom 193 smernice o DPH boli udelené iným členským štátom.
               
            
            
               •Súlad s ostatnými politikami Únie
            
            
               
                  Neuplatňuje sa.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
         
         
            
               
                  Článok 395 smernice o DPH.
               
            
            
               •Subsidiarita (v prípade iných ako výlučných právomocí)
            
            
               
                  Tento návrh patrí do výlučnej právomoci Únie vzhľadom na ustanovenie smernice o DPH, na ktorom sa zakladá. Zásada subsidiarity sa preto neuplatňuje.
               
            
            
               •Proporcionalita
            
            
               Návrh je v súlade so zásadou proporcionality z týchto dôvodov:
            
            
               Toto rozhodnutie sa týka povolenia udeleného členskému štátu na jeho vlastnú žiadosť a nezakladá sa ním žiadna povinnosť.
            
            
               Opatrenie je navyše zamerané a obmedzené na obmedzený počet zdaniteľných dodávateľov, v súvislosti s ktorými sa výber DPH ukázal ako problematický. Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu.
            
            
               •Výber nástroja
            
            
               Podľa článku 395 smernice o DPH je odchýlka od spoločných pravidiel o DPH možná iba na základe povolenia Rady konajúcej jednomyseľne na návrh Komisie. Okrem toho je vykonávacie rozhodnutie Rady najvhodnejším nástrojom, keďže môže byť určené jednotlivým členským štátom.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Neuplatňuje sa.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               Návrh rozhodnutia sa zameriava na zjednodušenie postupu výberu dane a boj proti možnému úniku DPH alebo vyhýbaniu sa daňovým povinnostiam, a má preto potenciálny pozitívny hospodársky vplyv.
            
            
               V dôsledku malého rozsahu pôsobnosti odchýlky bude vplyv v každom prípade obmedzený.
            
            
               4.VPLYV NA ROZPOČET
            
            
               
                  Návrh nemá žiadny vplyv na rozpočet Únie.
               
            
            
               5.ĎALŠIE PRVKY
            
         
         
            
               •Plány vykonávania a monitorovanie, spôsob hodnotenia a podávania správ
            
            
               
                  Návrh zahŕňa doložku o ukončení platnosti – automatickú lehotu stanovenú na 31. decembra 2018.
               
               
                  V prípade, že Litva by uvažovala o ďalšom predĺžení tohto odchyľujúceho sa opatrenia na obdobie po roku 2018, Komisii by sa mala súčasne s uvedenou žiadosťou o predĺženie predložiť hodnotiaca správa, a to najneskôr 1. apríla 2018.
               
            
            
               2015/0258 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Litovskej republike povoľuje predĺžiť uplatňovanie opatrenia odchyľujúceho sa od článku 193 smernice Rady 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 291 ods. 2,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  5
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Listom, ktorý Komisia zaevidovala 1. apríla 2015, Litovská republika (ďalej len „Litva“) požiadala o povolenie naďalej uplatňovať opatrenie, ktoré sa odchyľuje od ustanovení smernice 2006/112/ES upravujúcich osobu povinnú zaplatiť daň z pridanej hodnoty (ďalej len „DPH“) daňovým úradom.
            
            
               (2)V súlade s článkom 395 ods. 2 smernice 2006/112/ES Komisia listom z 18. mája 2015 informovala o žiadosti predloženej Litvou ostatné členské štáty. Listom z 20. mája 2015 Komisia oznámila Litve, že má všetky informácie potrebné na posúdenie danej žiadosti.
            
            
               (3)Rozhodnutím Rady 2006/388/ES
                  6
                sa Litve okrem iného povolilo, aby povinnosť zaplatiť splatnú DPH z dodávok tovaru a poskytovania služieb v prípade konkurzného konania alebo reštrukturalizačného konania pod súdnym dohľadom, ako aj v prípade dodávok dreva, niesli príjemcovia.
            
            
               (4)Obdobie uplatňovania odchyľujúceho sa opatrenia bolo dvakrát predĺžené, a to vykonávacím rozhodnutím Rady 2010/99/EÚ zo 16. februára 2010
                  7
                a vykonávacím rozhodnutím Rady 2012/704/EÚ z 13. novembra 2012
                  8
               .
            
            
               (5)Daňové vyšetrovania a príslušné analýzy v súvislosti s uplatňovaním tohto mechanizmu, ktoré vykonali litovské daňové úrady, poukázali na účinnosť daného odchyľujúceho sa opatrenia.
            
            
               (6)Komisia usudzuje, že právna a skutková situácia, ktorá opodstatňovala uplatňovanie odchyľujúceho sa opatrenia, sa nezmenila a naďalej pretrváva. Litve by sa preto malo povoliť uplatňovať toto opatrenie na ďalšie obmedzené obdobie.
            
            
               (7)Ak by Litva chcela požiadať o ďalšie predĺženie platnosti odchyľujúceho sa opatrenia na obdobie po roku 2018, spolu so žiadosťou o predĺženie platnosti by Komisii mala do 31. marca 2018 predložiť hodnotiacu správu.
            
            
               (8)Odchyľujúce sa opatrenie nebude mať žiadny nepriaznivý vplyv na vlastné zdroje Únie plynúce z DPH,
            
         
         
            
               PRIJALA TOTO ROZHODNUTIE:
            
            
               Článok 1
            
            
               V článku 2 vykonávacieho rozhodnutia 2010/99/EÚ sa druhý odsek nahrádza takto:
            
            
               „Uplatňuje sa do 31. decembra 2018. Prípadná žiadosť o predĺženie opatrenia stanoveného v tomto rozhodnutí sa Komisii predloží najneskôr 31. marca 2018 a pripojí sa k nej správa, ktorej súčasťou bude preskúmanie uplatňovania tohto opatrenia.“
            
            
               Článok 2
            
            
               Toto rozhodnutie je určené Litovskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Ú. v. EÚ L 347, 11.12.2006, s. 1.
               
               
                  
                     (2)
                  Ú. v. EÚ L 150, 3.6.2006, s. 13.
               
               
                  
                     (3)
                  Ú. v. EÚ L 45, 20.2.2010, s. 10.
               
               
                  
                     (4)
                  Ú. v. EÚ L 319, 16.11.2012, s. 7.
               
               
                  
                     (5)
                  Ú. v. EÚ L 347, 11.12.2006, s. 1.
               
               
                  
                     (6)
                  Rozhodnutie Rady 2006/388/ES z 15. mája 2006, ktorým sa Litovskej republike povoľuje uplatňovanie opatrenia odchylne od článku 21 šiestej smernice 77/388/EHS o zosúladení právnych predpisov členských štátov týkajúcich sa daní z obratu (Ú. v. EÚ L 150, 3.10.2006, s. 13 – 14).
               
               
                  
                     (7)
                  Vykonávacie rozhodnutie Rady 2010/99/EÚ zo 16. februára 2010, ktorým sa Litovskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 45, 20.2.2010, s. 10 – 11).
               
               
                  
                     (8)
                  Vykonávacie rozhodnutie Rady 2012/704/EÚ z 13. novembra 2012, ktorým sa mení a dopĺňa vykonávacie rozhodnutie 2010/99/EÚ, ktorým sa Litovskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 319, 16.11.2012, s. 7).